《观音岩》
清代·张尚瑗

巨灵施昆刀，劈破青玉笋。千里插江面，削平如概准。

群冈互起伏，离立车连轸。独此琨瑶屏，截肪无粟疹。

顶矗日黯黯，趾沉波泯泯。一线裂石罅，虚中驾阑楯。

香华鬘陀像，澒洞栖谷牝。凄风飒然来，猱玃度必霣。

安得立三分，言从伯昏暋。

作者简介：江苏吴江人，字宏蘧，号损持。康熙二十七年进士，官江西兴国知县，有善政。初从朱鹤龄游，讲《春秋》之学，于《左传》用力尤多。有《三传折诸》、《读战国策随笔》、《石里杂识》。